REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/262-19

1. novembar 2019. godine

B e o g r a d

ZAPISNIK

51. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 22. OKTOBRA 2019. GODINE

Sednica je počela u 13 časova i 10 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Stanislava Janošević, Aleksandar Stevanović, Zoran Bojanić, Snežana R. Petrović, Ana Čarapić i Gorica Gajić.

Sednici je prisustvovala Snežana Paunović (zamenik člana Odbora Novice Tončeva) i Milimir Vujadinović (zamenik člana Odbora Jelene Mijatović).

Sednici nisu prisustvovali članovi Odbora: Vladimir Marinković, Studenka Stojanović, Tomislav Ljubenović, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

Sednici su, na poziv predsednika, iz Ministarstva trgovine, turizma i telekomunikacija prisustvovali Olivera Jocić, pomoćnik ministra, Jasmina Roskić, načelnik Odeljenja, Jelena Drenjanin, samostalni savetnik i Vera Despotović, viši savetnik.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o opštoj bezbednosti proizvoda u načelu, koji je podnela Vlada (broj 011-2679/17 od 26. septembra 2017. godine);
2. Razmatranje Predloga zakona o izmenama i dopunama Zakona o izvozu i uvozu robe dvostruke namene u načelu, koji je podnela Vlada (broj 011-3341/18 od 26. oktobra 2018. godine);
3. Razno.

Prva tačka dnevnog reda – **Predlog zakona o izmenama i dopunama Zakona o opštoj bezbednosti proizvoda, u načelu**

Odbor je razmotrio Predlog zakona o izmenama i dopunama Zakona o opštoj bezbednosti proizvoda u načelu i podneo Izveštaj Narodnoj skupštini.

U uvodnim napomenama Vera Despotović, viši savetnik u Sektoru za tržišnu inspekciju Ministarstva trgovine, turizma i telekomunikacija, predstavila je Predlog zakona. Predlog zakona podržava slobodan protok robe sa jedne strane, a sa druge strane obezbeđuje visok nivo zaštite bezbednosti i zdravlja potrošača i zaštitu životne sredine koja je od javnog interesa. Protok robe se ograničava samo u tim slučajevima. Osnovni principi nadzora podrazumevaju komunikaciju organa za nadzor sa privrednim subjektima. To je novi pristup u tržišnom nadzoru, s obzirom da se radi o nadzoru ilegalne trgovine. Svaki nadzor mora biti izbalansiran, u dobroj meri i potrebnom obimu. Privrednici, ukoliko je potrebno da preduzmu neku meru ograničenja mogu je preduzeti i sami, a organi tržišnog nadzora su tu da im pomognu. Predlogom zakona se precizira ta komunikacija između organa tržišnog nadzora i privrednih subjekata. Pored toga, terminološki se preciziraju određeni pojmovi koji su se u primeni važećeg Zakona pojavili kao nedovoljno jasni, kao i kriterijumi za ocenjivanje usaglašenosti proizvoda sa opštim zahtevom za bezbednost proizvoda. To čini ovaj zakon horizontalnim propisom i mora se imati u vidu sektorsko zakonodavstvo. Privrednici i proizvođači poznaju tehničko zakonodavstvo koje reguliše oblast proizvodnje kojom se bave. Predlog zakona je usaglašen sa tehničkim zahtevima za određene proizvode, što je pretpostavka da je proizvod bezbedan. Ali, postoji obaveza privrednih subjekata da sami vrše procenu rizika, da razmatraju prijave potrošača i da, u tom smislu, budu spremni da reaguju ukoliko se ispostavi da taj proizvod, iako je bezbedan, ima neki problem, jer može doći do preduzimanja mera iz predostrožnosti, radi zaštite potrošača. Predlogom zakona se precizira i podela nadležnosti između Ministarstva trgovine, turizma i telekomunikacija, odnosno tržišne inspekcije, i Ministarstva zdravlja, odnosno inspekcije iz oblasti zdravlja, koja takođe primenjuje ovaj Zakon, jer se on odnosi na niz potošačkih proizvoda važnih za zdravlje građana. Precizirane su i kaznene odredbe. Bila je izozstavljena odredba o kažnjavanju fizičkih lica, tako da se Predlogom zakona u isti položaj dovode pravna i fizička lica u pogledu odgovornosti.

U diskusiji je postavljeno pitanje da li su obmanjujući proizvodi karakteristični samo za prehrambene proizvode. Izneto je mišljenje da izmenama i dopuama Zakona treba da se preciziraju ne samo prehrambeni obmanjujući proizvodi, već i proizvodi hemijske industrije, kozmetike, tehničke robe, kojima je naše tržište preplavljeno. Takođe je postavljeno pitanje da li je proizvodnja naših proizvoda koji se izvoze u Evropsku uniju i koji su predmet inspekcije EU, standardizovana na način koji zahteva to tržište.

U odgovoru na postavljena pitanja, Vera Despotović je istakla da se ovaj zakon odnosi samo na proizvode koji nisu hrana, a svojim izgledom, oblikom, bojom, pakovanjem i mirisom podsećaju na hranu. Radi se o preuzimanju propisa EU koji se odnose na te proizvode, koje pretežno koriste deca - Direktivi EZ o opštoj bezbednosti proizvoda (2001/95/EZ) i Direktivi EEZ o obmanjujućim proizvodima (87/357/EEZ). Navela je primer gumice za brisanje grafitne olovke u obliku i sa mirisom jagode, koji mogu svojim izgledom i mirisom navesti decu na pomisao da ih mogu konzumirati, što može dovesti do gušenja ili trovanja. Ministarstvo trgovine je nadležno samo za uređivanje uslova bezbednosti neprehrambenih proizvoda i tu vrstu rizika koji su najsrodniji po svojoj implementaciji sa drugim potrošačkim proizvodima koji nisu hrana i koji se nadziru kroz ovaj zakon. Drugi proizvodi koji mogu biti obmanjujući, predmet su uređenja drugih zakona. Infrastruktura kvaliteta, standardizacija i akreditacija su uslovi za primenu ovog zakona. Iz tog razloga je Ministarstvo trgovine, turizma i telekomunikacija vodilo računa da, kroz preuzimanje evropskog zakonodavstva, odredbe budu primenjive u meri u kojoj je kod nas nivo razvoja infrastrukture kvaliteta, standardizacije i akreditacije, dostignut.

U diskusiji su učestvovale Gorica Gajić i Vera Despotović.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o opštoj bezbednosti proizvoda u načelu, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Druga tačka dnevnog reda: **Predlog zakona o izmenama i dopunama Zakona o izvozu i uvozu robe dvostruke namene, u načelu**

U uvodnom izlaganju, Jasmina Roskić iznela je da je Predlog zakona skoro tri godine u skupštinskoj proceduri, a prethodno je njegova priprema trajala dve godine. Donošenjem zakona rasteretiće se privreda Srbije, koja je ostala jedina država u Evropi koja kontroliše uvoz robe dvostruke namene. Privredni subjekti su bili izloženi proceduri pribavljanja dozvola za uvoz, koja je trajala oko mesec dana. Privrednici su plaćali administrativnu taksu za izdavanje dozvole za uvoz u iznosu od oko 100 evra u dinarskoj protivvrednosti. Na to su ukazivali investitori iz EU koji su imali obavezu da pribave dozvole za izvoz mašina ili sirovina za proizvodnju robe dvostruke namene u svojim zemljama. Imajući u vidu da takva obaveza ne postoji ni u jednoj evropskoj državi, inostrani privredni subjekti previđali su ovu obavezu, te su česte bile intervencije diplomatskim kanalima. Drugi važan razlog za predlaganje ovog zakona je usklađivanje sa odredbama obavezujuće Regulative 428/2009 u smislu definicija i procedure izdavanja dozvola za izvoz i ukidanje obaveze izdavanja dozvola za uvoz. Na godišnjem nivou, Ministarstvo trgovine, turizma i telekomunikacija je izdavalo oko 200 dozvola za uvoz robe dvostruke namene i oko 20 dozvola za izvoz, jer Srbija još uvek nije u ovoj oblasti visoko razvijena da može u većoj meri da izvozi soficistiranu robu.

U diskusiji je postavljeno pitanje da li postoji kolizija normi ovog Predloga zakona sa drugim zakonima i dat je odgovor da je Zakonodavni odbor razmotrio Predlog zakona i konstatovao da je Predlog zakona u skladu sa Ustavom i pravnim sistemom Republike Srbije.

U diskusiji su učestvovale Snežana B. Petrović i Jasmina Roskić.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o izvozu i uvozu robe dvostruke namene, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Treća tačka dnevnog reda – **Razno**

Povodom ove tačke dnevnog reda nije bilo predloga, pitanja ni diskusije.

Sednica je zaključena u 13 časova i 30 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović